***1.*** ***Кратка обобщена информация за осъществената контролна дейност за месец март 2018 г. и резултати от извършената контролна дейност.***

За месец март 2018 г. служителите от „Контрол и охрана“ в дирекциите на националните паркове са извършили 163 броя проверки на 63 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1569 броя. Съставени са 8 акта за установяване на административни нарушения и са дадени 3 броя предписания. Издадено е 1 брой наказателно постановление.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец март са извършени контролни дейности по недопускане на бракониерство и незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието, с цел да се предотврати бракониерството в защитената територия.

През отчетния период са извършвани проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. В най-конфликтните точки служителите „Паркова охрана“ са извършили допълнителни охранителни действия с цел недопускане на каране на ски извън маркираните ски-писти и трасета и използването на моторизирани средства.

Извършени са проверки относно спазване на дадените условия в становища от Директора на парка и решения на МОСВ. Проверявано е състоянието на парковите архитектурни елементи.

В централните райони на парка по протежението на пътища и седалкови въжени линии, след стопяването на снега се наблюдава замърсяване с твърди битови отпадъци от всякакъв тип.

С цел тяхното премахване от територията на парка и изнасянето им на регламентирано сметище, Дирекцията на парка планира да предприеме редица инициативи с ученици и доброволци. Също така ще се дадат и предписания на собствениците и ползвателите на съоръженията на територията на парка, там където има установено замърсяване то да бъде почистено в определен срок.

**2.2. НП „Рила“**

От осъществения контрол за месец март и ежедневно извършваните теренни проверки, се установява следното:

Като резултат от дейността на служителите „Паркова охрана и контрол“ са констатирани шест случая на административни нарушения, а именно нерегламентирано преминаване през територията на Националния парк с моторни шейни. В четири от тях е потърсено съдействие от органите на МВР за установяване самоличността на нарушителите. Предстои образуване на административнонаказателни производства.

За всички достъпни сгради и съоръжения, предвид времето и възможността за достъп до тях, са съставени предупредителни протоколи с цел спазване режимите и нормите определени със закон, както и Плана за управление на Национален парк „Рила“.

Няма констатирани случаи на бракониерство, незаконен риболов и осъществяване на несъгласувана с Дирекцията на НП дейност. При направените проверки на пътища, табели и информационни табла, палене на огън не са констатирани нарушения. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. Не са констатирани замърсявания, както около хижите, заслоните, така и около кътовете за отдих и местата за бивакуване. В случай на паднали и надвиснали дървета върху пътища, които възпрепятстват преминаването по тях, дърветата са отстранени, за което са съставени протоколи.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през март 2018 г. бяха: превантивен и текущ контрол по отношение предотвратяване и установяване на нарушения свързани с незаконна паша на домашни животни, опазване фауната и горските територии от посегателства, състояние на парковата инфраструктура, както и последващ контрол на съгласувани дейности в защитената територия. Приоритетно основните групи потенциални нарушители, върху които беше фокусирано вниманието на парковата охрана, бяха дърводобивни бракониери, ловни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на дърводобивни бракониери, разположени по границата на НП от южната страна парка – ПУ Клисура, ПУ Карлово, ПУ Калофер и ПУ Тъжа.

През март приоритетно усилията на парковата охрана, отново бяха насочени към резерватите в НПЦБ, като беше панирана и реализирана система по тяхната охрана с цел противодействие на основната заплаха - ловното и дърводобивно бракониерство.

За успешно противодействие на заплахите, при осъществяване на контролната и охранителна дейност, приоритетно бяха планирани и реализирани мероприятия съгласно създадената и добре функционираща схема с приоритет на така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* зони в горски територии по границата на парка и около обекти разположени в парка – традиционно обект на дърводобивни посегателства;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* райони с висока степен на риск за ловно бракониерство;
* туристически пътеки и туристическата инфраструктура на парка с цел установяване тяхното експлоатационно състояние относно безопасното им използване от посетителите;
* ниски безлесни територии за наличие на незаконно пашуващи коне;

През месец март мероприятията за превенция и противодействието по отношение на ловното бракониерство и незаконната сеч на дървесина допринесоха за добрите резултати в това отношение, като няма регистрирани случаи на установени убити диви животни или значителни щети от незаконна сеч. Затвърждава се негативната тенденция за активизиране на местните общности, по отношение на незаконния добив на дърва за горене, но активната работа по превенция и постоянното присъствие от страна на парковата охрана дава необходимия резултат, като тази заплаха към настоящия момент е овладяна. През месеца бяха установени четири случая на посегателства върху горския фонд на ПР Чамджа, при които извършителите бяха заловени и им бяха съставени актове за установени административни нарушения.

Предизвикателство за парковата администрация през март бяха силните ветрове и обилните снеговалежи, предизвикали затруднения по отношение на проходимостта по множество пътища и туристически пътеки на парка, но своевременната реакция на служителите по места осигури нормални и безопасни условия за преминаване на посетителите. Щетите по отношение на парковата инфраструктура са незначителни и са отстранени своевременно.

През месеца е осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.